Haldusleping riigisisese toetusprogrammi elluviimiseks
Vastu võetud 18.06.2024
nr 3-4.1/1057-1

Kultuuriministeerium, keda esindab põhimääruse alusel minister Heidy Purga, ja

Sihtasutus Eesti Teadusagentuur (edaspidi ETAG), keda esindab põhikirja alusel juhatuse esimees Anu Noorma,

keda edaspidi nimetatakse eraldi pool või koos pooled, sõlmivad riigieelarve seaduse § 531 lg 2 alusel käesoleva halduslepingu riigisisese toetusprogrammi elluviimiseks (edaspidi leping), milles lepivad kokku alljärgnevas.

1. Lepingu ese
1.1. Lepinguga volitab Kultuuriministeerium ETAG-it täitma haldusülesannet, milleks on kultuuriministri 13. juuni 2024. a määruse nr 14  „Kultuuri- ja loomevaldkondades loovuurimuse toetamise tingimused ja kord“  (edaspidi loovuurimuse määrus) rakendamine.
1.2. Kultuuriministeerium volitab ETAG-ile kõik toimingud, mis on vajalikud Kultuuriministeeriumi valitsemisala vahendite arvelt lepingu punkti 1.1 elluviimiseks, sealhulgas taotluse ning lõpparuande vormi kinnitamine, hindamiskomisjoni moodustamine, hindamisjuhendi koostamine ja kehtestamine, taotlusvooru avamine, taotluste vastuvõtmine, taotleja ja partneri ning  taotluse nõuetele vastavuse kontrollimine, taotluste hindamine, taotluse rahuldamise või rahuldamata jätmise otsuste tegemine, taotlejate  ja toetuse saajate ärakuulamine, toetuse eraldislepingute sõlmimine ja muutmine, toetuse väljamaksmine,  toetuse kasutamise perioodi pikendamine või pikendamata jätmine, toetuse kasutamise kontroll sh lõpparuande kinnitamine ja tagasilükkamine ja dokumentide säilitamine õigusaktides sätestatud tingimustel, nõuete vastaselt või mittesihipäraselt kasutatud toetuse või selle osa kohta tagasimaksmise otsuste tegemine, vaidemenetluse läbiviimine ja vaideotsuse tegemine ning lepingu punktis 1.1 nimetatud haldusülesande piires kohtusse pöördumine, kohtus esindamine ja kohtumenetluses vajalike toimingute tegemine.
1.3. Pooled juhinduvad lepingu esemeks oleva haldusülesande täitmisel halduskoostöö seadusest, haldusmenetluse seadusest, teadus- ja arendustegevuse korralduse seadusest, loovuurimuse määrusest ja teistest asjakohastest õigusaktidest ning käesolevas lepingus kokkulepitust.

2. Poolte õigused ja kohustused
2.1. ETAG kohustub haldusülesannet täites:
2.1.1. järgima haldusülesande täitmisel haldusmenetluse seadust, teadus- ja arendustegevuse korralduse seadust, loovuurimuse määrust ja teisi asjakohaseid õigusakte;
2.1.2. töötama välja ja kehtestama kooskõlastatult Kultuuriministeeriumiga ülesande täitmiseks vajalikud, sealhulgas projektide menetlemist ja toetuse maksmist reguleerivad protseduurid;
2.1.3. töötama välja ja kehtestama hindamisjuhendi kooskõlastades selle eelnevalt Kultuuriministeeriumiga;
2.1.4. moodustama lähtudes loovuurimuse määrusest hindamiskomisjoni ja kehtestama selle töökorra;
2.1.5. korraldama koostöös Kultuuriministeeriumiga kord aastas rahastuse saanud projekte tutvustava avaliku ürituse;
2.1.6. vähese tähtsuse abina või riigiabina toetusi andes järgima Euroopa Liidu riigiabi reegleid, eelkõige komisjoni määrust (EL) nr 2023/2831 ja komisjoni määrust (EL) nr 651/2014 ning konkurentsiseaduse §-des 33 ja 342 sätestatut;
2.1.7. töötlema lepingu täitmisel isikuandmeid ainult vastutava töötleja dokumenteeritud juhiste alusel ning vastavalt kehtivatele õigusaktidele (eelkõige isikuandmete kaitse üldmäärusele). ETAG töötleb lepingu täitmisel isikuandmeid loovuurimise määruse rakendamiseks ja täitjatega (loovuurimuse määruse tähenduses) lepingute sõlmimiseks ja nende täitmiseks. ETAG töötleb eeltoodud eesmärkides lähtuvalt isiku nime, kontaktandmeid, hariduse ja koolituse andmeid, dokumentide andmeid ja tööhõive andmeid. Kuivõrd andmed on arhiiviväärtuslikud säilitatakse neid Eesti Teadusinfosüsteemis alaliselt.
2.1.8. teavitama andmesubjekte nende isikuandmete töötlemistingimustest ja tagama, et tal on isikuandmete töötlemiseks vajalikud õigused ja nõusolekud.
2.1.9. hoidma lepingu täitmise käigus teatavaks saanud isikuandmeid konfidentsiaalsena ning mitte töötlema isikuandmeid muul kui lepingus sätestatud eesmärgil. Samuti tagama, et isikuandmeid töötlema volitatud isikud (sh teised volitatud töötlejad, volitatud töötleja töötajad jt, kellel on ligipääs lepingu täitmise käigus töödeldavatele isikuandmetele) järgivad konfidentsiaalsusnõuet.
2.1.10. rakendama asjakohaseid tehnilisi ja korralduslikke meetmeid viisil, et isikuandmete töötlemine vastaks isikuandmete kaitse üldmääruse artikli 32 nõuetele, sealhulgas:
2.1.10.1. vältima kõrvaliste isikute ligipääsu isikuandmete töötlemiseks kasutatavatele andmetöötlusseadmetele;
2.1.10.2. ära hoidma andmekandjate omavolilist teisaldamist;
2.1.10.3. ära hoidma isikuandmete omavolilist töötlemist;
2.1.10.4. tagama, et tagantjärele oleks võimalik kindlaks teha, millal, kelle poolt ja milliseid isikuandmeid töödeldi;
2.1.10.5. tagama, et igal isikuandmete töötlejal oleks juurdepääs ainult temale töötlemiseks lubatud andmetele ja temale lubatud andmetöötluseks.
2.1.11. kasutama isikuandmete töötlemiseks teisi volitatud töötlejaid (edaspidi: teine volitatud töötleja) üksnes vastutava töötleja eelneval nõusolekul, mis on antud vähemalt kirjalikku taasesitamist võimaldavas vormis. Ilma vastutava töötleja kirjalikku taasesitamist võimaldava nõusolekuta võib ETAG kasutada isikuandmete töötlemiseks teisi volitatud töötlejaid üksnes juhul, kui see on vajalik volitatud töötleja info- ja sidesüsteemide hoolduseks.
2.1.11.1 ETAG vastutab kõigi teiste volitatud töötlejate tegevuse eest nagu enda tegevuse eest ning sõlmib teise volitatud töötlejaga isikuandmete töötlemiseks kirjalikud lepingud vastavalt üldmääruse artikli 28 lõikele 4, mis on käesolevas lepingus sätestatuga vähemalt samaväärsed.
2.1.11.2. kui Kultuuriministeerium on andnud ETAG-ile loa kasutada lepingust tulenevate kohustuste täitmiseks teisi volitatud töötlejaid, on lepingust tulenevatele küsimustele vastamisel kontaktisikuks vastutavale töötlejale üksnes ETAG ning ETAG tagab selle, et kõnealune teine volitatud töötleja täidab lepingu nõudeid ja on sellega seotud samal viisil nagu ETAG ise. Kultuuriministeerium võib igal ajahetkel võtta tagasi ETAG-ile antud loa kasutada teisi volitatud töötlejaid.
2.1.12. aitama võimaluste piires Kultuuriministeeriumil asjakohaste tehniliste ja korralduslike meetmete abil täita vastutava töötleja kohustusi vastata isikuandmete kaitse üldmääruse tähenduses kõigile andmesubjekti taotlustele oma õiguste teostamisel, muu hulgas edastades kõik andmesubjektidelt saadud andmete kontrollimise, parandamise ja kustutamise, andmetöötluse keelamise ja muud taotlused Kultuuriministeeriumile viivitamatult nende saamisest alates.
2.1.13. aitama Kultuuriministeeriumil täita isikuandmete kaitse üldmääruse artiklites 32–36 sätestatud kohustusi, võttes arvesse isikuandmete töötlemise laadi ja volitatud töötlejale kättesaadavat teavet.
2.1.14. teavitama lepingu täitmise raames töödeldavate isikuandmetega seotud rikkumise korral Kultuuriministeeriumit sellest põhjendamatu viivituseta pärast seda, kui ta on rikkumisest teada saanud, aga mitte hiljem kui 24 tundi pärast rikkumisest teada saamist, ning tegema Kultuuriministeeriumiga igakülgset koostööd isikuandmete töötlemisega seotud rikkumise menetlemiseks (teavitamiseks, kõrvaldamiseks jms);
2.1.15. tagama intellektuaalomandiõiguste kaitse vastavalt kehtivatele õigusaktidele;
2.1.16. kasutama haldusülesande täitmiseks eraldatud rahalisi vahendeid loovuurimuse määruses ja lepingus sätestatud tingimustel sihipäraselt ja majanduslikult säästlikult ning hoiduma lepingus sätestamata kulude katmisest;
2.1.17. pidama eraldi arvestust eelarveliste vahendite kasutamise kohta vastavalt raamatupidamise seadusest tulenevatele nõuetele ja Kultuuriministeeriumi saadud juhistele;
2.1.18. võimaldama igal ajal haldusülesande täitmise üle haldusjärelevalve teostamist, sealhulgas vajadusel kohapealset kontrolli, ning osutama selleks igakülgset abi;
2.1.19. kõrvaldama haldusjärelevalve käigus tuvastatud puudused esitatud kohustuste täitmise nõudes ettenähtud tähtaja jooksul;
2.1.20. esitama lepingu punktis 2.4.2 nimetatud nõude esitamisel nõutud teabe või dokumendid hiljemalt viie tööpäeva jooksul;
2.1.21. vastama haldusülesande täitmisel esitatud järelpärimistele, sh nõustama taotlejaid, ning lahendama taotlejatega tekkinud vaidlusi;
2.1.22. esitama õigeaegselt aruandeid Kultuuriministeeriumi eraldatud eelarveliste vahendite kasutamise kohta vastavalt lepingus sätestatule;
2.1.23. võimaldama Kultuuriministeeriumi määratud isikul ja Kultuuriministeeriumil kontrollida igal ajal rahaliste vahendite kasutamise eesmärgipärasust ja esitatud aruannete õigsust;
2.1.24. teavitama Kultuuriministeeriumit viivitamata asjaoludest, mis takistavad või mõjutavad või mis võivad takistada või mõjutada eraldatud rahaliste vahendite lepingujärgset kasutamist või muudest lepingu täitmist takistavatest asjaoludest;
2.1.25. tagastama loovuurimuse määruse rakendamisel ülejäänud või loovuurimuse määruse kehtivuse lõppemisel ülejäänud rahalised vahendid Kultuuriministeeriumi arveldusarvele;
2.1.26. täitma muid seadusest, lepingust ja loovuurimuse määrusest tulenevaid kohustusi.

2.2. ETAGil on õigus:
2.2.1. saada Kultuuriministeeriumilt teavet, mis on vajalik lepingu täitmiseks;
2.2.2. teha Kultuuriministeeriumile ettepanekuid toetust puudutavate õigusaktide täiendamiseks;
2.2.3. saada lepinguga kokkulepitud  rahalised vahendid haldusülesande täitmiseks.

2.3. Kultuuriministeerium kohustub:
2.3.1. andma ETAG-ile lepingu täitmiseks vajalikku teavet ja juhiseid;
2.3.2. eraldama ja kandma iga-aastaselt üle ETAG-ile Kultuuriministeeriumi valitsemisala eelarves toetusteks ette nähtud vahendid toetuse eraldamise lepinguga.

2.4. Kultuuriministeeriumil on õigus:
2.4.1. saada igal ajal teavet haldusülesande täitmise kohta;
2.4.2. teostada haldusjärelevalvet haldusülesande täitmise ja isikuandmete töötlemise üle ja nõuda haldusülesande täitmisega seonduva suulise teabe, dokumentide ja vahearuannete esitamist, samuti teha dokumentidest koopiaid, kontrollimaks haldusülesande täitmise kooskõla lepingus sätestatud tingimustega ning õigusaktidega;
2.4.3. lepingu või haldusülesande täitmise rikkumisel teha ettekirjutus andes puuduste kõrvaldamiseks mõistliku tähtaja.

3. Haldusülesande täitmise rahastamise alused
3.1. Iga-aastased rahalised vahendid lepingu esemeks oleva haldusülesande täitmiseks eraldatakse Kultuuriministeeriumi eelarvest ning ülesannete täitmise rahastamine toimub iga-aastase toetuse eraldamise lepingu alusel.
3.2. Haldusülesande täitmise tasu on 2% vastava eelarveaasta taotlusvooru uutele projektidele eraldatud eelarvest. 
 
4. Vastutus ja tagatised
4.1. Kui ETAG rikub korduvalt või oluliselt lepingut, on Kultuuriministeeriumil õigus leping ühepoolselt lõpetada, teatades sellest teisele poolele 10 tööpäeva ette ning nõuda rikkumisega tekitatud ning tõendatud kahju hüvitamist. See ei piira Kultuuriministeeriumi õigust kasutada teisi õiguskaitsevahendeid.
4.2. Kui selgub, et ETAG ei ole kasutanud loovuurimuse määruse rakendamiseks eraldatud rahalisi vahendeid lepingus ettenähtud tegevuseks, kui ETAG esitas valeandmeid või kui rahaliste vahendite kasutamise käigus on ETAG muul viisil rikkunud õigusaktides, loovuurimuse määruses või käesolevas lepingus sätestatud tingimusi, on Kultuuriministeeriumil õigus eraldatud vahendid tagasi nõuda.
4.3. Kultuuriministeeriumil on õigus nõuda eraldatud rahalised vahendid tagasi ulatuses, milles ETAG ei kasutanud neid kooskõlas lepingu ja loovuurimuse määrusega.
4.4. Rahaliste vahendite täielikul või osalisel tagasinõudmisel on ETAG kohustatud nõutud summa määratud tähtpäevaks tagasi maksma.
4.5. Lepingu rikkumine on vabandatav, kui kohustuse rikkumise põhjuseks on vääramatu jõud võlaõigusseaduse § 103 tähenduses. Muu hulgas mõistavad pooled vääramatu jõu all õigusakti, sealhulgas iga-aastase riigieelarve seaduse muutmise seaduse või riigi lisaeelarve seaduse jõustumist, mis takistab oluliselt lepingu täitmist või muudab selle võimatuks.
4.6. Pool peab teist poolt vääramatu jõu asjaolude ilmnemisest ja lõppemisest kohe teavitama. Vääramatu jõuna kvalifitseeritavate asjaolude esinemist peab tõendama pool, kes vääramatu jõu esinemisele viitab.
4.7. Kui vääramatu jõud kestab kauem kui 3 kuud, on mõlemal poolel õigus leping lõpetada.

5. Lepingu jõustumine ja tähtaeg
Leping jõustub kolmandal päeval pärast Riigi Teatajas avaldamist ja on sõlmitud tähtajatult.

6. Lepingu muutmine, lõppemine ja lõpetamine
6.1. Lepingu muutmine toimub poolte kokkuleppel ja see vormistatakse kirjalikult lepingu lisana. Kirjaliku vormi järgimata jätmisel on lepingu muudatused tühised.
6.2. Pool, kes soovib lepingut muuta, esitab teisele poolele vastava ettepaneku. Teine pool on kohustatud ettepanekule vastama 30 päeva jooksul. Lepingu muutmisest keeldumine peab olema põhjendatud.
6.3. ETAG on kohustatud viivitamatult informeerima Kultuuriministeeriumi olukorrast, mil haldusülesande täitmine osutub oluliselt raskendatuks või võimatuks. Sellisel juhul kohustuvad pooled järgneva 30 päeva jooksul kokku leppima edasise tegevuse lepingu täitmise eesmärgil ning sõlmivad vajadusel kokkuleppe lepingu muutmiseks.
6.4. Kui üks pooltest soovib lepingut lõpetada, peab ta sellest teisele poolele ette teatama vähemalt 6 kuud. Lepingu lõpetamine vormistatakse kirjalikult lepingu lisana.
6.5. Kultuuriministeerium võib ühepoolselt lepingut muuta või lõpetada, põhjendades lepingu muutmist või ülesütlemist ning teatades sellest teisele poolele 10 tööpäeva ette, kui:
6.5.1. see on tingimata vajalik, et vältida ülekaaluka avaliku huvi rasket kahjustamist;
6.5.2. ETAG on lepingut oluliselt rikkunud ja ei ole rikkumist täiendava mõistliku tähtaja jooksul kõrvaldanud. Lepingu oluliseks rikkumiseks loetakse eelkõige lepingust tulenevate põhikohustuste täitmata jätmist või mittenõuetekohast täitmist;
6.5.3. Kultuuriministeeriumi eelarvesse ei ole eraldatud rahalisi vahendeid lepingu esemeks oleva haldusülesande täitmiseks;
6.5.4. ETAG on korduvalt jätnud täitmata järelevalvet teostava isiku ettekirjutuse ja ei ole rikkumist täiendava mõistliku tähtaja jooksul kõrvaldanud;
6.5.5. ETAG’i suhtes on algatatud likvideerimine või pankrotimenetlus;
6.5.6. esinevad asjaolud, mis võivad põhjustada ETAG’i püsiva maksejõuetuse või tema tegevuse lõpetamise;
6.5.7. muul seaduses või lepingus sätestatud alusel.
6.6. Lepingu lõppemisel on ETAG kohustatud tagastama Kultuuriministeeriumile selle osa toetusest, mis on lepingu lõppemise või lõpetamise seisuga kasutamata.

7. Haldusülesande täitmise järjepidevuse tagamine
7.1. Kui leping mis tahes põhjusel lõpetatakse või lõpeb, kohustub ETAG:
7.1.1. tegema koostööd Kultuuriministeeriumiga, kes täidab haldusülesannet pärast lepingu lõppemist eesmärgiga tagada haldusülesande tõrgete ja katkestusteta täitmine;
7.1.2. andma lepingu lõpetamise hetkeks tasuta Kultuuriministeeriumile elektrooniliselt ja/või paberil üle kõik haldusülesande täitmisega seotud andmed ja dokumentatsiooni, mis võimaldab jätkata haldusülesande täitmist. Üleandmise vormistavad mõlemad pooled allkirjastatud üleandmise-vastuvõtmise aktiga, millega pooled kinnitavad, et andmed ja dokumentatsioon on üle antud ja vastu võetud.

8. Poolte vahel teabe vahetamine
8.1. Lepinguga seotud teated ja ettepanekud peavad olema kirjalikud, välja arvatud informatsioonilised teated. Informatsioonilised teated on teated, millega ei kaasne õiguslikke tagajärgi.
8.2. Teade loetakse kätte saaduks, kui:
8.2.1. teade on üle antud allkirja vastu või edastatud digitaalselt allkirjastatuna poole e-posti aadressile;
8.2.2. teade on saadetud postiasutuse kaudu kirjaga asutuse äriregistris esitatud aadressile.
8.3. Informatsioonilist teadet võib edastada telefoni, e-posti või muude teisele poolele kättesaadavate sidevahendite kaudu.

9. Vaidluste lahendamine ja lõppsätted
9.1. Lepingust tulenevad vaidlused lahendatakse läbirääkimiste teel. Kokkuleppe mittesaavutamisel lahendatakse vaidlused Tallinna halduskohtus.
9.2. Lepinguga reguleerimata küsimustes lähtuvad pooled õigusaktidest.

10. Pooled
 	 	
Kultuuriministeerium	Eesti Teadusagentuur	
Registrikood: 70000941	Registrikood: 90000759	
Aadress: Suur-Karja 23, 15076 Tallinn	Aadress: Soola 8, Tartu 51004	
 	 	
(allkirjastatud digitaalselt)	(allkirjastatud digitaalselt)	
Heidy Purga	Anu Noorma	
minister	juhatuse esimees